Hun flyttet til Smestad i Vestre Aker, der hun giftet seg i 1816 med pedell ved Anatomikammeret i Christiania Peder Pedersen Sæther, derav navnet på folkemunne. Hun skilte seg fra Sæther men kunne dog ikke inngå nytt ekteskap før etter hans død. I 1829 giftet hun seg med oppasser Lars Bastian Nielsen, som hun allerede hadde et barn med, sønnen Halfdan Nielsen-Sæther (1826–1908). Familien bodde i Vinkelgaten 17 i Vika, hvor hun drev sin virksomhet. Herfra var hun også melkeleverandør til Slottet, og her var det Henrik Ibsen losjerte i 1850, da han kom fra stillingen som apotekmedhjelper i Grimstad for å ta examen artium.